CELEX: 32020D0948
Language: el
Date: 2020-06-26 00:00:00
Title: Απόφαση (ΕΕ) 2020/948 του Συμβουλίου της 26ης Ιουνίου 2020 σχετικά με τη σύναψη, εξ ονόματος της Ένωσης, της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου

3.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 212/3
               
            
         ΑΠΟΦΑΣΗ (ΕΕ) 2020/948 ΤΟΥ ΣΥΜΒΟΥΛΙΟΥ
         της 26ης Ιουνίου 2020
         σχετικά με τη σύναψη, εξ ονόματος της Ένωσης, της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v) και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Η Επιτροπή διαπραγματεύθηκε, εξ ονόματος της Ευρωπαϊκής Ένωσης και των κρατών μελών της, τη συμφωνία Κοινού Αεροπορικού Χώρου με τη Γεωργία («συμφωνία»), σύμφωνα με την απόφαση του Συμβουλίου που εξουσιοδοτούσε την Επιτροπή να αρχίσει διαπραγματεύσεις.
                  
               
                     (2)
                  
                  
                     Η συμφωνία υπεγράφη στις 2 Δεκεμβρίου 2010, με την επιφύλαξη της σύναψής της σε μεταγενέστερη ημερομηνία, σύμφωνα με την απόφαση 2012/708/ΕΕ του Συμβουλίου και των αντιπροσώπων των κρατών μελών της Ευρωπαϊκής Ένωσης που συνήλθαν στο πλαίσιο του Συμβουλίου (2).
                  
               
                     (3)
                  
                  
                     Η διαδικασία κύρωσης ολοκληρώθηκε από όλα τα κράτη μέλη, εξαιρουμένης της Δημοκρατίας της Κροατίας. Η Δημοκρατία της Κροατίας προσχωρεί στη συμφωνία σύμφωνα με τη διαδικασία που προβλέπεται στην πράξη προσχώρησης που έχει προσαρτηθεί στη Συνθήκη Προσχώρησης της 5ης Δεκεμβρίου 2011. Το σχετικό πρωτόκολλο προσχώρησης της Δημοκρατίας της Κροατίας υπεγράφη τον Νοέμβριο του 2014.
                  
               
                     (4)
                  
                  
                     Η συμφωνία θα πρέπει να εγκριθεί εξ ονόματος της Ένωσης.
                  
               
                     (5)
                  
                  
                     Τα άρθρα 3 και 4 της απόφασης 2012/708/ΕΕ περιέχουν διατάξεις σχετικά με τη διαδικασία λήψης αποφάσεων και την εκπροσώπηση όσον αφορά διάφορα θέματα που καθορίζονται στη συμφωνία. Με βάση την απόφαση του Δικαστηρίου της Ευρωπαϊκής Ένωσης της 28ης Απριλίου 2015 στην υπόθεση C-28/12 (3), η εφαρμογή ορισμένων από τις εν λόγω διατάξεις πρέπει να λήξει. Έχοντας υπόψη τις Συνθήκες, δεν χρειάζονται νέες διατάξεις για τα εν λόγω θέματα, ούτε διατάξεις σχετικά με τις υποχρεώσεις ενημέρωσης των κρατών μελών. Κατά συνέπεια, το άρθρο 3 παράγραφοι 2 έως 5 και τα άρθρα 4 και 5 της απόφασης 2012/708/ΕΕ θα πρέπει να παύσουν να εφαρμόζονται από την ημερομηνία έναρξης ισχύος της παρούσας απόφασης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται εξ ονόματος της Ένωσης η συμφωνία Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου (η «συμφωνία») (4).
         
         
            Άρθρο 2
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 29 της συμφωνίας.
         
         
            Άρθρο 3
            Η θέση που λαμβάνει η Ένωση όσον αφορά αποφάσεις της κοινής επιτροπής δυνάμει του άρθρου 22 της συμφωνίας, οι οποίες αφορούν αποκλειστικά τη συμπερίληψη ενωσιακής νομοθεσίας στο παράρτημα III (Εφαρμοστέοι κανόνες στην πολιτική αεροπορία) της συμφωνίας, με την επιφύλαξη τυχόν απαιτούμενων τεχνικών προσαρμογών, εγκρίνεται από την Επιτροπή κατόπιν υποβολής της προς διαβούλευση στο Συμβούλιο ή στα προπαρασκευαστικά του όργανα, όπως το Συμβούλιο μπορεί να αποφασίσει.
         
         
            Άρθρο 4
            Το άρθρο 3 παράγραφοι 2 έως 5 και τα άρθρα 4 και 5 της απόφασης 2012/708/ΕΕ παύουν να εφαρμόζονται την ημερομηνία έναρξης ισχύος της παρούσας απόφασης.
         
         
            Άρθρο 5
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 26 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Έγκριση της 17ης Ιουνίου 2020 (δεν έχει ακόμη δημοσιευθεί στην Επίσημη Εφημερίδα).
         
            (2)  Απόφαση 2012/708/ΕΕ του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, της 15ης Οκτωβρίου 2010, σχετικά με την υπογραφή και την προσωρινή εφαρμογή της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της αφενός και της Γεωργίας αφετέρου (ΕΕ L 321 της 20.11.2012, σ. 1).
         
            (3)  ECLI:EU:C:2015:282.
         
            (4)  Το κείμενο της συμφωνίας δημοσιεύθηκε στην ΕΕ L 321 της 20.11.2012, σ. 3, μαζί με την απόφαση υπογραφής.